ועדת הכספים, כנסת 17, פרוטוקול מספר 163, 2006-08-28 10:00

יעקב ליצמן: רבותיי, אני פותח את הישיבה.

יעקב ליצמן: דבר ראשון נכבד את מבקר המדינה ונעבור על הסעיף הזה, אחר כך נעבור על הסעיפים הקטנים, הפחות חשובים.

יעקב ליצמן: הסעיף הראשון הוא מינוי מנהל כללי למשרד מבקר המדינה.

יעקב ליצמן: כידוע ועדת הכספים, כידוע עם זאת שמשמשת כוועדת שירות, היא צריכה לאשר את המינוי של המנהל הכללי של מבקר המדינה.

יעקב ליצמן: מבקר המדינה מצא לנכון לבוא והוא יסביר את זה.

יעקב ליצמן: אדוני המבקר.

מבקר המדינה מיכה לינדנשטראוס: בוקר טוב לכם, אדוני היושב ראש, חברי הוועדה.

מבקר המדינה מיכה לינדנשטראוס: רציתי להביא לידיעת

מבקר המדינה מיכה לינדנשטראוס: כם שוועדת איתור בראשות השופט פרופ' יצחק זמיר ובהשתתפות עורכת דין תמי שפניץ, מוועדת שפניץ, יחד עם פרופ' יצחק גלנור, שהיה בעבר נציב שירות המדינה, מונתה על ידִי לפני כמה חודשים כדי לאתר מנהל כללי למשרד מבקר המדינה.

מבקר המדינה מיכה לינדנשטראוס: האיתור נעשה על ידי הוועדה לאחר שהיא שוחחה עם מועמדים רבים מאוד וגם מיוזמתה פנתה למועמדים שונים, והתוצאה היתה שהוועדה המליצה בפניי על שלושה מועמדים שמתוכם המועמד המקובל ביותר עליי היה והינו עורך דין שלמה גור, שהיה בעבר שלוש שנים המנהל הכללי של משרד המשפטים.

מבקר המדינה מיכה לינדנשטראוס: האיש היה בשירות החוץ תקופה ארוכה מאוד, בתפקידים הבכירים ביותר בשירות החוץ, ולאחר מכן, כאמור, שימש כמנהל הכללי במשרד המשפטים.

מבקר המדינה מיכה לינדנשטראוס: מבחינת הרקע שלו אני גם אזכיר שקיבל ציון לשבח במלחמת יום הכיפורים ותולדות החיים שלו נמצאים כאן בפניכם.

מבקר המדינה מיכה לינדנשטראוס: הנוהל מבחינת החוק מחייב את המבקר להופיע בפני הוועדה, לומר לוועדה על מי הוא ממליץ, את מי הוא מציע לתפקיד ולאחר מכן הוועדה מתבקשת לאשר את ההמלצה של המבקר, בעניין זה, שהיא כאמור מבוססת על ועדת האיתור.

מבקר המדינה מיכה לינדנשטראוס: רציתי לומר לכם, רבותיי, שיש פה שני דברים שאני רוצה להוסיף אותם: אחד, בעבר לא היה מקובל למנות מנהל כללי דרך ועדת איתור, כי המנהל הכללי הוא משרת אמון של המבקר.

מבקר המדינה מיכה לינדנשטראוס: אני החלטתי לשנות את הנוהל של העבר ולהקים ועדת איתור בהרכב שאמרתי לכם, בראשות שופט, משום שהייתי בדעה שרצוי שהצו הציבורי יובלט בעניין הזה ובעיקר הנושא של השוויון בין המועמדים.

מבקר המדינה מיכה לינדנשטראוס: שתיים, כל אחד מכם, אני מניח, יודע על ההתפתחויות שחלו במשרד מבקר המדינה בשנה האחרונה.

מבקר המדינה מיכה לינדנשטראוס: המשרד עבר תהליך של התקדמות משמעותית ביותר בדרכי הביקורת ובאורח הביקורת והוא מחייב, היום, את הדרג הטוב ביותר במדינת ישראל שישתלב בו.

מבקר המדינה מיכה לינדנשטראוס: הביקורת הפכה להיות נושא חשוב ביותר בדמוקרטיה הישראלית ולכן הפנייה לאנשים בדרך שבה נעשתה, היתה כדי לבחור את המועמד המתאים ביותר להיות המנהל הכללי של משרד מבקר המדינה.

מבקר המדינה מיכה לינדנשטראוס: אנחנו היום מדברים על משרד של 500 עובדים לערך, שמתוכם 350 הם אנשי מקצוע בביקורת, כולם בעלי תואר שני ושלישי והם מבעלי המקצוע הבלתי תלויים הנאמנים ביותר הקיימים במדינת ישראל בתחום שעליו אני אחראי כיום, מטעם הכנסת, לאחר שנבחרתי מטעם הכנסת.

מבקר המדינה מיכה לינדנשטראוס: לכן אני מבקש לאשר את שלמה גור להיות המנהל הכללי של משרד מבקר המדינה.

יעקב ליצמן: תודה, אדוני המבקר, אני בטוח שלא יהיה דוח מבקר על מינוי המנהל הכללי שהוא לא מינוי פוליטי.

יעקב ליצמן: אני בטוח ולכן לא נזדקק אחר כך לדוח מינויים פוליטיים.

יעקב ליצמן: אדוני, המינוי מאוד טוב, הכרתי אותו קצת כשהיה במשרד המשפטים, לכן אם יש הערות?

יעקב ליצמן: בבקשה.

יעקב ליצמן: אם לא – נצביע.

יעקב ליצמן: מי בעד מינוי המנהל הכללי למשרד מבקר המדינה, עורך דין שלמה גור, ירים את ידו.

יעקב ליצמן: מי נגד?

יעקב ליצמן: מי נמנע?

יעקב ליצמן: אושר פה אחד.

יעקב ליצמן: תודה רבה, אדוני המבקר.